1. Virkeområde

Disse retningslinjer gjelder for parkering med bil for ikke-ansatte (pasienter og pårørende).

Disse retningslinjene gjelder for følgende områder: Parkeringsdekket i Sentralblokken, Parken, Kvinneklinikken/Øyebygget og Sandviken sykehus.

Disse områdene er betjent med skiltgjenkjenning og betaling. For andre parkeringsområder i Helse Bergen HF gjelder andre regler.

Parkering for ansatte i Helse Bergen HF er regulert gjennom andre regler.

Takster for parkering er vedtatt i Foretaksledelsen 28.09.2010, og er angitt på intranettsidene til Hospitaldrift Sikkerhet, under Parkering.

Disse retningslinjer er supplerende til bestemmelsene i Pasientrettighetsloven og Forskrift om barns opphold i helseinstitusjon. Utgifter til parkering må søkes refundert etter disse regler.

2. Pasienter og pårørende med spesielle behov

For enkelte grupper av pasienter og pårørende med spesielle behov er det etablert egne ordninger.

Pasienter med lengre, sammenhengende opphold (langtidspasienter)

For langtidspasienter/pårørende til langtidspasienter gis det tilbud om parkering til redusert pris. Prisen per registrerte bil er 350 kr per uke. Forutsetningen er at pasienten forventes å være inneliggende på sykehuset i minst 7 dager.

Dersom pasient /pårørende ønsker å benytte seg av dette tilbudet, skal avdelingen utstede attestasjon i form av utfylt skjema: Parkering til redusert pris – pårørende.

Skjemaet skrives ut på papir og det fylles ut navn på pasient og avdeling/enhet. Det krysses av for gyldighetstid 1 eller 2 uker. Skjemaet dateres og undertegnes av bemyndiget person ved avdelingen/enheten. Bemyndiget person skal være behandlende lege eller enhetsleder (avdelingssykepleier/seksjonslege eller tilsvarende).

Pasient /pårørende må forevise utfylt skjema i resepsjonen i Sentralblokken og oppgi bilnummer, som da vil bli registrert. Parkeringsrabatten kan brukes på dagens påløpte parkering eller settes fram i tid.

Dersom det viser seg at behovet for parkering strekker seg ut over 1 eller 2 uker, kan pasient /pårørende få ny attestasjon fra avdelingen/enheten og få fornyet parkeringsrabatten.

Pasienter med seriekontakt

Pasienter som skal til sykehuset for en rekke planlagte, kortere kontakter (undersøkelse, dagbehandling, poliklinikk etc.) gis tilbud om parkering til redusert pris. Forutsetningen er at pasienten antas å måtte møte minst 7 ganger på sykehuset for å få gjennomført et undersøkelses- eller behandlingsopplegg. Prisen er 350kr for 7 ganger, 700kr for 14 ganger. Prisen er uavhengig av lengden på behandlingsperioden.

Dersom pasient /pårørende ønsker å benytte seg av dette tilbudet, skal avdelingen utstede attestasjon i form av utfylt skjema: Parkering til redusert pris - seriekontakt.

Skjemaet skrives ut på papir og det fylles ut navn på pasient og avdeling/enhet. Det krysses av for rabattperiode og antall behandlinger (7 eller 14). Skjemaet dateres og undertegnes av bemyndiget person ved avdelingen/enheten. Bemyndiget person skal være behandlende lege eller enhetsleder (avdelingssykepleier /seksjonslege eller tilsvarende).

Pasient foreviser utfylt skjema i resepsjonen i Sentralblokken, og oppgir bilnummer, som da vil bli registrert. Dersom behovet strekker seg utover 7/14 behandlinger kan pasient etter ny attestasjon fra avdelingen få fornyet parkeringsrabatten.

Dialysepasienter

Dialysepasienter har etter vedtak i Foretaksledelsen rett til å få dekket sine parkeringsutgifter av Helse Bergen HF.

Pasienten tar kontakt med postsekretær i dialyseenheten og oppgir bilnummeret sitt. Pasienten får da fri parkering i 8 timer fra registrering.

Parkeringsseksjonen i Hospitaldrift internbelaster Pasientreiser månedlig for det beløp som dekkes for dialysepasientene.

Polikliniske pasienter med lang ventetid

Polikliniske pasienter som slipper å betale egenandel grunnet lang ventetid, er fritatt for å betale for parkering på HUS i forbindelse med samme polikliniske konsultasjon. Jfr. Forskrift om godtgjørelse av utgifter til helsehjelp som utføres poliklinisk ved statlige helseinstitusjoner og ved helseinstitusjoner som mottar driftstilskudd fra regionale helseforetak.

Pasient/behandler melder fra om lang ventetid i poliklinikkens resepsjon. Den enkelte poliklinikk har egne rutiner for kontroll av dette. Det registreres frikode «Lang ventetid, slipper egenandel» i DIPS.

Pasienten melder fra i resepsjonen i Sentralblokken, og oppgir bilnummer. Resepsjonen kontrollerer at frikoden «Lang ventetid, slipper egenandel» er registrert på pasienten, og pasienten får registrert fri parkering.

Andre besøkende

Besøkende som parkerer på Haukelandsområdet som en del av et lønnet oppdrag for ekstern leverandør betaler parkering som normalt.

Se tabell for en mer utfyllende omtale av særskilte grupper:

Gruppe	Prosedyre
Blodgivere	Fri parkering. Det finnes egne plasser merket «Blodgivarar», men hvilken som helst p-plass kan også benyttes. Blodgiver får fri parkering ved å registrere sitt bilnummer på nettbrett ved resepsjonen i Blodbanken (AIT).
Deltakere i forskningsprosjekt	Fri parkering. Klinikken fyller ut og stempler skjemaet Parkering forskningspasient. Pasient fremviser dette i resepsjonen i Sentralblokken, og oppgir sitt bilnummer.
Drosjer	Fri parkering. Lokale drosjer er registrert i «hvitliste». Drosjer utenbys fra, eller helt nye drosjer, må henvende seg i resepsjonen i Sentralblokken for å registrere sitt bilnummer.
Frivillig besøkstjeneste til pasientene	Legitimerer seg i resepsjonen og får registrert fri parkering.
Uniformert brannvesen/politi/fengselsvesen i tjeneste	Fri parkering. Kjøretøyene er registrerte i «hvitliste».
Vareleveranser	Fri parkering for opphold kortere enn 20 minutter. For faste vareleveranser som overskrider 20 minutter, må Parkeringsseksjonen kontaktes på telefon 55976350 (mellom kl. 07.30-15.00) for å registrere bilnummer.
Tjenesteleverandører til Teknisk avdeling og Prosjektkontoret	Fri parkering for avtalt periode for et begrenset antall leverandører, se pkt. 2.4 i Retningslinje for utførelse av arbeid. Oppdragsgiver i Teknisk avdeling/Prosjektkontoret sørger for registrering av bilnummer, avtalt tidsrom og navn på sjåfør.